Novým trénerom MFK Košice je Marek Fabuľa, a jeho asistentom Miroslav Guza. Vedenie klubu to držalo v tajnosti pred hráčmi i novinármi do poslednej chvíle. Pochopiteľne, pretože v tom, kto bude nástupcom Radoslava Látala, malo definitívne jasno iba včera predpoludním, pred úvodným tréningom začínajúcej sa zimnej prípravy.
KOŠICE. Vzhľadom k tomu, že všetky indície smerovali do vlastných zdrojov, že by vedenie MFK tam mohlo nájsť nového trénera A-mužstva, to nie je nejaké mimoriadne prekvapenie, aj keď prezident klubu Blažej Podolák stále veril, že "presvedčí" iného kandidáta.
No aj ten má za sebou niekoľkoročnú prax v štruktúrach košického klubu...
"Viete, že mojím hlavným kandidátom bol Jozef Vukušič (pôsobil v MFK ako športový riaditeľ - pozn. red.), ale ten mi v utorok o polnoci oznámil, že nemôže ukončiť zmluvu so svojím líbyjským klubom, takže trénerskú otázku sme doriešili iba pred niekoľkými hodinami. Marek Fabuľa sa to dozvedel dnes (v stredu - pozn. red.) ráno. Nechcel som mu dávať vopred nejaké nádeje, lebo sme čakali na to, ako sa to vyvinie s Vukušičom. Nemyslím si, že by z toho bol Marek nejako mimoriadne šokovaný, lebo keď k nám išiel ako tréner, tak sme hovorili, že je to perspektívne. Aj v minulosti sme to riešili tak, že do béčka sme zobrali trénera, ktorého sme potom posunuli ďalej."
Cieľ: Aby neboli problémy so záchranou
Marek Fabuľa, ktorý doteraz viedol B-mužstvo MFK, bude mať po boku dvoch asistentov, Miroslava Guzu, ktorý sa z postu trénera staršej prípravky (U-11) presúva zároveň na lavičku B-mužstva, a Petra Šinglára, ktorého Blažej Podolák označil ako druhého asistenta trénera A-mužstva.
"Peter Šinglár bude hrajúcim asistentom trénera, pokiaľ bude mať natrénované a bude zdravotne v poriadku..."
Vedenie klubu uzavrie s Marekom Fabuľom zmluvu do konca sezóny s opciou. "Takže, uvidíme, ako to vyjde, ako sa mu bude dariť, a potom sa rozhodneme ako ďalej," vraví prezident MFK Blažej Podolák.
"Samozrejme, verím, že Marek vydrží na lavičke nášho mužstva viac ako ten polrok, prajem to jemu i nám. Ciele, ktoré mal na začiatku sezóny Radek Látal, byť do tretieho miesta, sa reálne splniť už asi nedajú, veď sami vidíte, ako stojíme v tabuľke, takže teraz je cieľ taký, aby sme nemali problémy so záchranou. A samozrejme, keďže sme hre v pohári, pokúsiť sa uhrať niečo aj v ňom."
Je rád, že dostal šancu v Košiciach
Tridsaťdeväťročný Marek Fabuľa, ktorý končil kariéru ligového futbalistu v sezóne 2005/06 v cyperskej Lakatamii (pôsobil aj v bratislavskom Slovane, Prešove či Ružomberku), verí, že jeho životnosť pri A-mužstve bude dlhšia, ako stojí v zmluve, že by ju v lete mohol predĺžiť.
"Každý tréner má víziu, že chce byť úspešný. Tréneri nie sú dobrí alebo zlí, sú buď úspešní alebo neúspešní. Ja by som bol rád, keby som bol ten úspešný, takže urobím všetko preto, aby sme mali čo najlepšie výsledky, lebo podľa toho sme hodnotení. Myslím si, že každý tréner sníva o tom, že raz bude trénovať prvoligové mužstvo, a ja som strašne rád, že sa mi to podarilo, že som dostal v Košiciach túto šancu. Pevne verím, že nám to bude dobre šliapať, a že všetci okolo nás budú spokojní. Že si fanúšikovia nájdu cestu do hľadiska a budú nás podporovať. Aj keď možno situácia nie je ružová, ale práve teraz ich budeme potrebovať. Veľmi dobre vieme, že to nebude jednoduchý polrok, a aj preto sme si na úvod s chlapcami v kabíne povedali nejaké pravidlá. Verím, že ich spolu dodržíme, že prídu aj výsledky a všetko sa v dobré obráti."